Man forventer, at der vil komme omkring 7500 publikummer ved søndagens koncert med 50 Cent. Én af dem er nordjyske Connie Nielsen.

Publikummerne er på plads på havnefronten foran Musikkens Hus i Aalborg. Det samme er scenen, musikken og den verdenskendte kunstner 50 Cent. I aften byder koncerthuset nemlig på sin største koncert nogensinde, og det gør de med den 47-årige amerikanske rapper 50 Cent. Han er også kendt som iværksætter, investor og skuespiller, og så har han trukket en anden verdenskendt skuespiller til aftenes koncert. Det er skuespilleren Connie Nielsen, der oprindeligt kommer fra Elling ved Frederikshavn. - Jeg er helt tilfældigt i Danmark én dag, og så fløj jeg lige herop. Jeg er glad for at støtte kulturprojekter som netop det her. Det giver mig blod på tanden at se kulturbegivenheder og bygninger som netop Musikkens Hus. Det løfter hele regionen og oplevelsen, siger Connie Nielsen til TV2 Nord. Et kvalitetsstempel Musikkens Hus forventer at sælge omkring 7500 billetter ved aftenens koncert med 50 Cent. Den administrerende direktør i Musikkens Hus, Lasse Rich Henningsen, er glad for hver en billet, der er solgt, men han er særligt beæret over, at en person som Connie Nielsen vil deltage ved koncerten. - Det er vildt fedt, at vi kan begejstre kunstnere som hende. Det er et kvalitetsstempel, at hun sætter så meget pris på kultur i Nordjylland, siger Lasse Rich Henningsen. Ifølge den administrerende direktør er 50 Cent meget opmærksom på, at Connie Nielsen deltager ved begivenheden, fordi han ved, hvem hun er. Alle indgange åbnede klokken 17, og koncerten begynder 18.30.